ঢাকা, ২৭ জুন (শীর্ষ নিউজ ডটকম): ঢাকা বিশ্ববিদ্যালয়ের শিক্ষক রুমানা মঞ্জুর হত্যাচেষ্টা মামলায় তার স্বামী হাসান সাঈদকে অভিযুক্ত করে আগামী সপ্তাহে আদালতে অভিযোগপত্র (চার্জশিট) দাখিল করবে গোয়েন্দা পুলিশ। দণ্ডবিধির ৫টি ধারায় অভিযোগ এনে এখন চার্জশিট দাখিলের জোর প্রস্তুতি চলছে। মহানগর গোয়েন্দা পুলিশের উপ-কমিশনার মনিরুল ইসলাম জানান, সাক্ষ্য-প্রমাণে হাসান সাঈদের বিরুদ্ধে অভিযোগ প্রাথমিকভাবে প্রমাণিত  হয়েছে। এ ঘটনায় গ্রেফতার সাইদকে চার দফায় ৬ দিনের জিজ্ঞাসাবাদ শেষে গতকাল রোববার কারাগারে পাঠানো হয়।  গোয়েন্দা পুলিশের উপ-কমিশনার (দক্ষিণ) মনিরুল ইসলাম জানান, চার দফায় ৬ দিনের রিমান্ডে ব্যাপক জিজ্ঞাসাবাদে সাইদ তার স্ত্রীকে নির্যাতন ও হত্যাচেষ্টার কথা স্বীকার করেছেন। তবে তিনি আদালতে স্বীকারোক্তিমূলক জবানবন্দি দিতে রাজি হননি।  এ ব্যাপারে ডিসি-ডিবি বলেন, তাদের দেয়া তথ্য যাচাই-বাছাই করেও সাইদের অপরাধের বিষয়ে নিশ্চিত হওয়া গেছে। তদন্ত এখন শেষ পর্যায়ে। চার্জশিট তৈরির কাজ ইতিমধ্যে শুরু হয়েছে। সবকিছু ঠিকভাবে চললে  আগামী সপ্তাহে আদালতে চার্জশিট দাখিল করা সম্ভব হবে বলে জানান তিনি। আদালতে প্রমাণ করতে পারলে হাসান সাঈদের সর্বোচ্চ যাবজ্জীবন কারাদণ্ড হতে পারে। এছাড়া চিকিৎসায় রুমানার চোখ ভালো না হলে এক্ষেত্রে আরো একটি ধারা যোগ হতে পারে। আর ওই ধারা যুক্ত হলে প্রমাণ সাপেক্ষে ফাঁসিও হতে পারে হাসান সাঈদের।  এদিকে ধানমণ্ডির ল্যাবএইড হাসপাতালে রুমানার চোখ, নাক ও ঠোঁটের ক্ষতস্থানের চিকিৎসা চলছে। রুমানার বাবা মনজুর হোসেন বলেছেন, তার মেয়ের নাকের ক্ষত দ্রুত সেরে উঠছে। তবে চোখের অবস্থার তেমন কোনো উন্নতি হয়নি। পাশাপাশি মাথায় আঘাতের  চিকিৎসাও চলছে। পুরোপুরি সুস্থ না হওয়া পর্যন্ত রুমানাকে এ হাসপাতালেই রাখা হবে বলে জানান তিনি। তার আবেদনের ভিত্তিতে গত শুক্রবার রাত থেকেই হাসপাতালে রুমানার কেবিনের সামনে পুলিশি প্রহরার ব্যবস্থা করা হয়েছে।  প্রসঙ্গত, গত ৫ জুন রাজধানীর ধানমণ্ডির বাসায় স্বামীর নিষ্ঠুর নির্যাতনের শিকার হন রুমানা মঞ্জুর। উন্নত চিকিৎসার জন্য গত ১৪ জুন তাকে ভারতে নেয়া হয়। সেখানকার চিকিৎসকরা জানিয়েছেন, রুমানার দুই চোখই নষ্ট হয়ে গেছে। অলৌকিক কিছু না ঘটলে তার দৃষ্টিশক্তি ফিরে পাওয়ার সম্ভাবনা নেই। ভারতে চিকিৎসা শেষে গত ২০ জুন  তাকে দেশে ফিরিয়ে আনা হয়।  (শীর্ষ নিউজ ডটকম/এসআর/এনডিএস/২১.২০ঘ.)